***Skjær i sjøen*** er en norsk, romantisk dramafilm fra 1965 regissert av Knut Andersen. Filmen handler om en aldrende forfatter som har trukket seg tilbake til et øde sted på Sørlandet. Han er skilt og tynges av egne problemer. Når hans livsglade tenåringsdatter og to av hennes venninne kommer på besøk kommer gnisten gradvis tilbake. Hovedrollene spilles av Henki Kolstad, Tone Danielsen, Solfrid Heier og Kai Remlov. Den er basert på Arthur Omres novelle *Sensommer*.

Den ble godt mottatt av anmelderne.

Handling
--------

Den aldrende og fraskilte forfatteren Johannes Mørk gjenopplever ungdommens berusende forelskelse når hans tenåringsdatter Eva, sammen med to unge venninner, feier inn i hans dovne sørlandsidyll. Mørk har lenge kretset omkring sine egne problemer, skyldfølelsen for det mislykkede ekteskapet. Han har ubevisst vært i ferd med å stivne i et sløvt vanegjengeri og lar bare alderdommen komme. Lone, den ene av datterens venninner, gjør et sterkt inntrykk på ham, og snart begynner noe å utvikle seg mellom dem. Både eksentrikeren og «surpeisen» i ham har begynt å stikke fram, men med datterens venninne i kikkerten blomstrer en «ny vin» i Johannes Mørk. Denne oppvåkningen fører til at han gjenopptar forholdet til sin ekskone. Dette påvirker ikke minst datteren Eva, som har vært redd for å binde seg fordi hun er skilsmissebarn.

Om filmen
---------

Tone Danielsen og Solfrid Heier var ukjente, nybakte skuespillere da *Skjær i sjøen* gikk på norske kinoer. Danielsen hadde tidligere prøvd seg i skolerevyer og amatørteater. Heier, i rollen som venninne, kom direkte fra popbransjen, der hun hadde et navn som sangeren Winnie. Tone og Solfrid var henholdsvis 18 og 19 år gamle da de debuterte i denne filmen.

To andre skuespilleramatører som fikk roller, var Kjell Hofstad som postbud og Carl Henrik Størmer som Einar. Disse to ble hentet fra den pågående NRK-spørrekonkurransen *Kvitt eller dobbelt*, hvor både Hofstad og Størmer var vinnere. Hofstad vant to ganger i gresk gudelære og Størmer én gang i romersk numismatikk.

Filmen vakte en viss oppsikt da den kom på grunn av sine erotiske undertoner og (etter datidens målestokk) til dels dristige nakenscener.

### Filmanmelderne

Både *Aftenposten*s og *Arbeiderbladet*s anmeldere gav filmen gode kritiker da den kom. *Aftenposten* skrev blant annet: «For en glede å kunne si ubetinget ja til en ny norsk film!», og videre «Passende rørende, passe sentimental, aldri plump og hele tiden ubesværet frisk og naturlig». *Arbeiderbladet*s anmelder skrev blant annet: «Andersen har laget en film han kan være bekjent av, den er fri for juks og fiksfakseri og har en stemning i seg som virker ekte». Anmelderen skrev videre at «Andersen har vært heldig med valget av skuespillere. Henki Kolstad har en ønskerolle som forfatter Mørk». *VG*s anmelder gav den terningkast fire.

DVD-huset skrev følgende om filmen: «En varm og stemningsfull film om ganske alminnelige mennesker. I en lett atmosfære og med Grimstads vidunderlige skjærgård som bakgrunn, forblir filmen tro mot novellen, og folder seg ut som poetisk livsvisdom, gripende enkelt, og likevel uendelig dypt».

*Dagbladet* gav den terningskast fire i 2003.

### Musikk

* «Åh – for en dag!» (musikk: Egil Monn-Iversen, tekst: Bjørn Sand) Den ble utgitt på singlen Nor-Disc NOR 118 av Winnie (Solfrid Heier) med flere i 1965.
* «Minnene fra i fjor» (musikk: Egil Monn-Iversen, tekst: Knut Andersen og Bjørn Sand) Den ble utgitt på samme single som over.
* «Sjøen har mange skjær» (musikk: Egil Monn-Iversen, tekst: Bjørn Sand).
* «De evige tre» (musikk: Walter Schrøder, tekst: Tove Ditlevsen).

I rollene
---------

* Henki Kolstad: Johannes Mørk, forfatter
* Tone Danielsen: Eva Mørk, datter av Johannes
* Solfrid Heier: Lone
* Wenche Sandnæs: Marit
* Kai Remlov: Carsten, Evas kjæreste
* Carl Henrik Størmer: Einar, Lones kjæreste
* John Andreassen: Kalle, Marits kjæreste
* Synnøve Gleditsch: Fru Ås, Marits mor
* Kjell Hofstad: Postbudet

Ellers medvirker Tore Foss, Ola Isene, Erik Lassen, Siri Rom, Karen M. Meyer, Ernst Ellefsen, Bård Heggen og Astrid Myrstøl.

Referanser
----------

1. ↑  "Sol og sørlandsk sommer", *Programbladet* 52/1974
2. ↑  "XM-klubben's enogtyve", *Bergens Arbeiderblad* 4. august 1966
3. ↑  Braaten, Lars Thomas (1995). Filmen i Norge. Norge. s. 262. ISBN 82-417-0195-0.
4. ↑  «VGs filmbarometer». *VG*. 15. januar 1966. s. 26.
5. ↑  «Norske klassikere: *Skjær i sjøen*, DVD». DVD-huset. Arkivert fra originalen 1. mai 2005. Besøkt 10. august 2008.
6. ↑  «film». *Dagbladet*. 29. desember 2003. Besøkt 10. august 2008.
7. ↑  
Plateboksen (Nor-Disc-diskografi)[*død lenke*]

Eksterne lenker
---------------

* (en) *Skjær i sjøen* på Internet Movie Database Rediger på Wikidata

* (no) *Skjær i sjøen* i Nasjonalbibliotekets filmografi Rediger på Wikidata

* (no) *Skjær i sjøen* hos Filmfront Rediger på Wikidata